Qo‘qonda Nexia yo‘lovchisi haydovchining 11,6 mln so‘m pulini olib qochdi

Farg‘ona viloyati Qo‘qon shahrida Nexia haydovchisi ochiqdan-ochiq talon-toroj qilindi, deya xabar bermoqda viloyat IIB axborot xizmati.
31-may kuni 1990-yilda tug‘ilgan J.O. ismli shaxs Ho‘qandiy mavzesida joylashgan bekat yonida T.Sh. boshqaruvida bo‘lgan Nexia avtomashinasini to‘xtatib, uning hayoti uchun xavfli bo‘lmagan zo‘rlik ishlatib mashina o‘rindig‘ida bo‘lgan 11 600 000 so‘m pullarini T.Sh. qarshiligiga qaramasdan ochiqdan ochiq talon-taroj qilib, hodisa joyidan yashiringan.
Mazkur holat yuzasidan Qo‘qon shahar IIB huzuridagi tergov bo‘limi tomonidan Jinoyat kodeksining 166-moddasi 2-qismi “a” bandi (talonchilik) bilan jinoyat ishi qo‘zg‘atilib, gumonlanuvchi protsessual tartibda ushlangan.
Farg‘ona viloyat Ichki ishlar boshqarmasi yuqoridagi ko‘rsatilgan jinoyatni sodir etgan shaxs besh yilgacha ozodlikdan mahrum qilish bilan jazolanishi mumkinligini eslatib o‘tgan.